Source: http://www.bihon.ro/i-au-zdrobit-in-propriul-fief/1924786
Timestamp: 2018-04-20 16:30:05+00:00

Document:
I-au zdrobit în propriul fief - BIHON
I-au zdrobit în propriul fief
la	30. octombrie 2017 10:33
CSM CSU Oradea a câştigat categoric, scor 86-60, meciul din deplasare cu BC Mureş.
Considerată altă dată un derby, partida dintre BC Mureş şi CSM CSU a fost adjudecată fără drept de apel de echipa orădeană, care s-a impus la un scor categoric, care scuteşte de prea multe comentarii. Formaţia noastră a realizat un joc colectiv remarcabil, prin care a dominat copios echipa gazdă.
CSM CSU a câştigat toate cele patru sferturi, desprinzându-se decisiv până la pauza mare, când scorul era 30-49. Avantajul oaspeţilor s-a mărit şi în ultimele două sferturi, chiar dacă antrenorul Cristian Achim a rulat întregul efectiv de jucători.
„Mă bucur pentru prestaţia echipei noastre. Ne-am dorit foarte mult să câştigăm acest meci, pentru că era important să învingem pe terenul unei echipe de marcă, pentru a ne recăpăta încrederea şi moralul după înfrângerea de acasă din prima etapă (cu BC CSU Sibiu – n.r.). Am avut un plan foarte bine stabilit, care a funcţionat la parametri normali. Ne-am dorit să facem risipă de efort, să alergăm mai mult decât adversarii noştri şi să punem presiune în permanenţă pe fundaşul echipei gazdă. Am reuşit să păstrăm prospeţimea jucătorilor prin schimbări efectuate la patru-cinci-şase minute”, a declarat după meci antrenorul Cristian Achim.
Tehnicianul orădean a subliniat prestaţia echipei, în pofida numeroaselor absenţe de la antrenamente. „Pe parcursul ultimelor săptămâni ne-au lipsit de la antrenamente Gajovic, Pasalic, Milosevic, Stamenkovic, pe lângă absenţa permanentă, cea a lui Zeno. E dificil şi frustrant să te antrenezi în aceste condiţii. Vreau să ajungem cât mai repede la ziua în care vom avea întregul efectiv complet”, a afirmat Cristian Achim.
Etapa viitoare, CSM CSU Oradea va juca tot în deplasare, cu Phoenix Galaţi.
Sala Sporturilor din Târgu Mureş. Spectatori: circa 1.000
BC Mureş Târgu Mureş – CSM CSU Oradea 60-86 (17-27, 13-22, 16-20, 14-17)
BC Mureş: Kilyen, Person 6 (1×3), Mitchell 23 (3), Şteff, Mladenovic 6, Santa 8, Borşa, Stăncuţ, Mijovic 12, Pita 5. Nu au jucat: Ilicov, Engi Rosenfeld. Antrenor: Szászgáspár Barnabás. Asistent: George Trif
CSM CSU Oradea: Trotter 10 (2×3), Stamenkovic 9 (1), Mandache 14 (1), Valeika 9, Milosevic 7 (1), Gajovic 10 (1), Gavrilă, B. Ţîbîrnă 7, Pasalic 12 (4), Nicolescu 5 (1), Ionescu 3 (1). Antrenor: Cristian Achim. Asistenţi: Milan Mitrovic, Marius Marinău
Arbitri: Marius Ciulin, Alin Faur, Dragoş Barbu. Comisar FR Baschet: Doru Vinaşi
Taguri: bc mures, CSM CSU Oradea, rezultat

References: CSM 
 CSM 

CSM 
 CSM 
 CSM 

CSM 
 CSM